พี่หรั่งขายได้อีกเยอะ
ในช่วงวิกฤตเศรษฐกิจในสหรัฐฯ ปี 2008 หรือ “วิกฤตแฮมเบอร์เกอร์” (Hamburger Crisis)
13 พ.ค. 2563

ลูบคมตลาดทุน : ธนะชัย ณ นคร
ในช่วงวิกฤตเศรษฐกิจในสหรัฐฯ ปี 2008 หรือ “วิกฤตแฮมเบอร์เกอร์” (Hamburger Crisis)
ครั้งนั้น “นักลงทุนต่างชาติ” หรือที่นักลงทุนเรียกกันว่า “พี่หรั่ง” ขายสุทธิในตลาดหุ้นไทยคิดเป็น 4.4% ของมูลค่าหลักทรัพย์ตามราคาตลาด หรือมาร์เก็ตแคป
ปุจฉา? แล้วช่วงโควิด-19 ล่ะ?
วิสัชนา : มีข้อมูลออกมาว่า หากนับตั้งแต่ปี 2018–2020 (ต้นเดือนพ.ค.)
ต่างชาติขายหุ้นไทยไปแล้วราว ๆ 3% (กว่า) ของมาร์เก็ตแคป
หากดูจากตัวเลขแบบนี้แล้ว
จึงมีโอกาสที่ต่างชาติจะขายในตลาดหุ้นไทยออกมาอีกจำนวนมาก
สรุปตัวเลขกันอีกซักหน่อย
นับจากต้นปี 2563 มาถึงวานนี้ (13 พ.ค.)
ต่างชาติขายหุ้นไทยออกมาแล้วกว่า 1.80 แสนล้านบาท
ประเด็นที่น่าสนใจคือ หากพวกเขายังขายออกมาเรื่อย ๆ ไปแบบนี้
แล้วนักลงทุนในประเทศทั้ง กลุ่มนักลงทุนสถาบัน รายย่อย และพอร์ตโบรกฯ จะรับมือได้อีกมากน้อยแค่ไหน
เพราะล่าสุดรายย่อยซื้อหุ้นไทยไปแล้ว 1.29 แสนล้านบาท
สถาบันซื้อสุทธิ 5.47 หมื่นล้านบาท
ส่วนพอร์ตโบรกเกอร์ขายสุทธิออกมา 3.7 พันล้านบาท (น่าจะเกี่ยวกับ DW)
เท่าที่พูดคุยกับนักวิเคราะห์ที่ทำงานกับโบรกฯ ต่างชาติ
เดิมนั้น เขาดีดลูกคิด พร้อมประเมินกันว่า รอบนี้ต่างชาติไม่น่าจะขายเกิน 3% ของมาร์เก็ตแคป
แต่ผิดคาด เพราะตัวเลขเลย 3% จากที่คาดการณ์ไว้แล้ว
ดังนั้น หากช่วงไหนที่แรงซื้อนักลงทุนสถาบันแผ่ว รายย่อยวูบ
นั่นก็มีโอกาสที่ดัชนีจะร่วงลงแรง ๆ ได้
“เหมือนตอนนี้กองทุนจะพยายามประคองตลาดเอาไว้อยู่” นักวิเคราะห์คนหนึ่งกล่าวแสดงความเห็น
ทว่า อีกด้านหนึ่ง กองทุนต่างปรับกลยุทธ์หันมา “เล่นสั้น” ด้วย
“ขึ้น-ขาย” และหาก “ลง-ซื้อ”
สลับเปลี่ยนตัวหุ้น กลุ่ม กันไปเรื่อย ๆ
เช่นเดียวกับรายย่อยตอนนี้ ก็ใช้กลยุทธ์นี้เช่นกัน
หรืออีกนัยหนึ่ง นั่นคือ กองทุน รายย่อย และโบรกฯ ที่จะต้องสู้กับต่างชาติแล้ว
อีกด้านก็ยังต้องมาสู้กันเองอีก
ชิงไหว ชิงพริบ ชิงซื้อ ชิงขายกัน
ยิ่งตลาดหาปัจจัยบวกไม่ได้ แม้สถานการณ์โควิด-19 จะคลี่คลาย
แต่ตอนนี้ทุกคนต่างเฝ้ารอดูว่า เศรษฐกิจจะฟื้นจริง ๆ หรือชัดเจนได้อย่างไร หลังจากทรุดตัวมาตั้งแต่เทรดวอร์
แน่นอนว่า นักลงทุนต่างต้องการความชัดเจนเรื่องนี้
หากแนวโน้มยังอึมครึม ซึม ๆ ไปแบบนี้
ต่างต้องเล่นสั้นวนเวียนกันไปในกรอบดัชนี 1,240–1,300 จุด
หรือเผลอ ๆ บางช่วงอาจร่วงหลุด 1,200 จุด
อ้อ…. มีภาพที่เป็นตารางการซื้อขายหุ้นประเทศในเอเชีย ของนักลงทุนต่างชาติมาฝากให้ดูกันครับ
ที่มา มาจากตลาดหลักทรัพย์แห่งประเทศไทย (ตลท.)